b'\n_START_ARTICLE_\nAnte Joni\xc4\x87\n_START_PARAGRAPH_\nAnte Joni\xc4\x87 (Bisko, 8. o\xc5\xbeujka 1918. - okolica Livna, 5. kolovoza 1942. godine), zapovjednik Prvog udarnog bataljona srednje Dalmacije i narodni heroj Jugoslavije.\n_START_SECTION_\n\xc5\xbdivotopis\n_START_PARAGRAPH_\nAnte Joni\xc4\x87  je ro\xc4\x91en 8. o\xc5\xbeujka 1918. godine u selu Bisku kod Trilja. \xc5\xbdivio je i odrastao u Splitu. Poslije zavr\xc5\xa1etka Ni\xc5\xbee trgova\xc4\x8dke \xc5\xa1kole 1935. godine, zaposlio se kao trgova\xc4\x8dki pomo\xc4\x87nik i uklju\xc4\x8dio se u rad sindikata. 1936. godine primljen je u \xc4\x8dlanstvo SKOJ-a. 1937. godine zajedno s grupom prijatelja  sa zastave Okru\xc5\xbenog suda u Splitu skinuo je bijelu i plavu boju i ostavio samo crvenu. Na pogrebu radnika Buljanovi\xc4\x87a, koji je ubijen 1939. godine Ante Joni\xc4\x87 je nosio crveni transparent. Policija je zapazila njegovu aktivnost pa je vi\xc5\xa1e puta bio uhi\xc4\x87en i ka\xc5\xbenjavan. 1939. godine primljen je u \xc4\x8dlanstvo Komunisti\xc4\x8dke partije Jugoslavije a u o\xc5\xbeujku 1941. izabran je za \xc4\x8dlana Pokrajinskog komiteta SKOJ-a za Dalmaciju._NEWLINE_Poslije okupacije Kraljevine Jugoslavije Ante je radio na prikupljanju oru\xc5\xbeja. S grupom prijatelja upao je kroz prozor u vojarnu na Gripama iz koje je ukraoo tri pu\xc5\xa1komitraljeza, 15 pu\xc5\xa1aka i 4 sanduka streljiva. Vra\xc4\x87aju\xc4\x87i se nai\xc5\xa1ao je u gradu na \xe2\x80\x9eMa\xc4\x8dekovu za\xc5\xa1titu\xe2\x80\x9c koja je zahtijevala da joj preda oru\xc5\xbeje ali mu je njih po\xc5\xa1lo za rukom da ih razoru\xc5\xbea. Ubrzo poslije toga  postao je vo\xc4\x91a jedne udarne grupe s kojom je izveo niz uspijelih akcija i sabota\xc5\xbea do kraja godine u Splitu. Krajem listopada  izabran je za sekretara Pokrajinskog komiteta SKOJ-a za Dalmaciju. Polovinom prosinca  po odluci Pokrajinskog komiteta oti\xc5\xa1ao je u Knin zbog pomo\xc4\x87i tamo\xc5\xa1njoj partijskoj organizaciji u \xc5\xa1irenju ustanka i stvaranju partizanskih jedinica._NEWLINE_Na Dinari je 14. sije\xc4\x8dnja 1942. godine u selu Korita formiran Kninski partizanski odred a Ante je postavljen za njegovog zapovjednika. Sa svojim odredom  izveo je veliki broj uspijelih akcija. Njegova hrabrost posebno je do\xc5\xa1la do izra\xc5\xbeaja 15. o\xc5\xbeujka kada je kod sela Kr\xc4\x8di\xc4\x87  kod Knina  napao autobus i zarobio sedam neprijateljskih vojnika. Odmah zatim  na  pruzi Drni\xc5\xa1 - Knin ubio je 50 talijanskih vojnika i zaplijenio veliku koli\xc4\x8dinu oru\xc5\xbeja i streljiva.  Ante je 17. lipnja 1942. godine postavljen za zapovjednika novoformiranog Prvog udarnog bataljona srednje Dalmacije. Drugog dana poslije formiranja pod njegovim rukovodstvom bataljon je zauzeo Biskupiju kod Knina, ubio zapovjednika \xc4\x8detni\xc4\x8dkog puka Paju Popovi\xc4\x87a, i zarobio \xc4\x8dlanove njegovog \xc5\xa1taba. Posebnu hrabrost iskazao je u borbi protiv \xc4\x8detnika i talijana na Kozjaku  kod Vrlike kada je u \xc5\xbeestokoj borbi nanijeo neprijatelju velike gubitke._NEWLINE_Po\xc4\x8detkom srpnja Ante je upu\xc4\x87en u \xc4\x8casni\xc4\x8dku \xc5\xa1kolu pri Glavnom sto\xc5\xbeeru NOV i PO Hrvatske. Poslije zavr\xc5\xa1etka \xc5\xa1kole  predvi\xc4\x91en je za zamjenika zapovjednika \xc4\x8cetvrte operativne zone. Kada je Vrhovni \xc5\xa1tab NOVJ  krajem lipnja 1942. godine odlu\xc4\x8dio da s proleterskim brigadama zauzme Livno  Srednjodalmatinski odred je dobio zadatak da sprije\xc4\x8di prodor neprijatelja iz Splita i Sinja prema Livnu. Taj zadatak je povjeren Antinom bataljonu. Neprijatelj je 29. lipnja  krenuo iz Sinja prema Vagnju s 23 kamiona punih vojnika. Po\xc4\x8dela je ogor\xc4\x8dena borba u kojoj je Ante sa svojim borcima uni\xc5\xa1tio 16 kamiona sa 150 vojnika dok je 7 kamiona o\xc5\xa1tetio. Neprijatelj je uputio poja\xc4\x8danje od 6 tenkova i vi\xc5\xa1e blindiranih kola u namjeri da se probije u Livno i da pru\xc5\xbei pomo\xc4\x87 opkoljenom garnizonu. U \xc5\xa1estodnevnim te\xc5\xa1kim borbama Prvi dalmatinski udarni bataljon na \xc4\x8delu sa svojim zapovjednikom vodio je borbe prsa u prsa  ali nije dozvolio neprijatelju da se probije do Livna. U jednom od juri\xc5\xa1a  5. kolovoza 1942. godine  poginuo je od minobaca\xc4\x8dke granate Ante Joni\xc4\x87. Njegov bataljon je uspio izvr\xc5\xa1iti nare\xc4\x91enje Vrhovnog \xc5\xa1taba i sprije\xc4\x8dio je neprijatelja da se probije do Livna kojeg su istog dana zauzele jedinice NOVJ._NEWLINE_Nekoliko dana poslije Antine smrti 7. kolovoza 1942. godine Vrhovni \xc5\xa1tab je u svom Biltenu opisao njegovu smrt i proglasio ga prvim narodnim herojem iz Dalmacije.'